Vamwe Vashandi VeZESA Vanomiswa Basa, Asi Kuramwa Mabasa Kunoenderera Mberi
Vamwe vashandi veZESA vambomiswa mabasa, asi vamwe vavo, pamwe naana chiremba vanoenderera mberi nekuramwa mabasa, ukuwo mapurisa nemas
Vamwe vashandi veZESA vanonzi vambomiswa mabasa, zvichitevera kuramwa mabasa kwavari kuita. Sangano revashandi veZESA, reZimbabwe Electricity and Energy Workers Union, kana kuti ZEEWU, rinoti ratotanga kuongorora nyaya yekuti nhengo dzaro dzinodarika zana dzatambira matsamba kubva kuvatungamiri vekambani ye ZESA, vachivazivisa kuti kuramwa kwavari kuita mabasa, hakusi pamutemo. Vashandi veZESA muHarare nedzimwe nzvimbo dzinosanganisira Norton, Mutare ne Kadoma, vakatanga kuramwa mabasa nezuro, vachiti mari dzavanotambira ishoma. Kunyange hazvo vashandi ava vari kuramwa mabasa, varamba nyaya yavari kupomerwa yekuti vane chekuita nekudzimwa kwemagetsi muHarare nezuro. VaGibson Mushinje ndivo mutevedzeri wemunyori musangano re ZEEWU. Mutori we nhau we Studio 7, Carole Gombakomba aita hurukuro navo kuti tinzwe zviri kuitika panyaya iyi. Tichiri pnayaya yekuramwa mabasa, vana chiremba vari kuendererawo mberi nekukanda mapadza avo pasi. Mutungamiri wesangano re Hospital Doctors Association, Dr Kudakwashe Nyamutukwa, vaudza Studio 7 kuti kunyange hazvo gurukota rezvehutano, Dr David Parirenyatwa, vari kuti vanofanirwa kutanga vadzokera kubasa, kuitira kuti vazotaurira navo, vana chiremba havasi kudzokera shure panyaya iyi. Dr Parirenyatwa vanonzi vakasangana nevamwe vana chiremba vashoma vanga vari pabasa muzvipatara zvehurumende nezuro. Asi mashoko atiri kutambira anoti vana chiremba ava vakabva vatokandawo mapadza avo pasi, sezvo vasina kufara nemashoko akabva kuna Dr Parirenyatwa. Studio 7 haina kukwanisa kutaura naVa Parirenyatwa nezve nyaya iyi. Asi Va Agripa Munyaka, munyori mune rimwe sangano revashandi vehurumende, re Government Workers Association, vanoti kunyange hazvo vasiri kufara nekukwidzwa kwemari dzinotambirwa nevashandi vehurumende ne 300%, havana hurongwa hwekuratidzira panguva ino. Studio 7 haina kukwanisa kutaura nemamwe masangano anomirira vashandi vehurumende. Zvinonzi vashandi vehurumende vanotambira mari iri pasi pasi, vari kuwana mari inoita zviuru zvinomwe zvemadhora pamwedzi, $ 7 000.00. Mamwe mashoko atiri kutambira anotiwo, hurumende yaisa mapurisa nemasoja munzvimbo dzakawanda, kuitira kuchengetedza runyararo munyika, sezvo pari kutyirwa kuti vanhu vazhinji, kusanganisira ivo vashandi vehurumende, vangangokandawo mapadza pasi, vakakonzera mhirizhonga munyika. Zvinonzi hurumende yadaidza mauto nemapurisa anga ari pazororo, kuitira kuti ave pabasa kana munyika mukaita mhirizhonga. Zvinonzi sangano revasori rakaita ongororo, iyo rakapa mutungamiri wenyika, yekuti vashandi vehurumende vakasawedzerwa mari gore rino richitanga, munyika muchaita mhirizhonga isingadzimike. Izvi ndzivo zvinonzi zvapa hurumende kuti itumire mauto nemapurisa munzvimbo dzakawanda munyika yose. VaGiles Mutseekwa inhengo inoona nezve kudzivirirwa kwenyika mu MDC inotungamirirwa naVa Morgan Tsvangirai. Mutori wenhau weStudio 7 Carole Gombakomba atanga nekubvunza VaMutseekwa kuti mashoko aya ndeechokwadi here. Dzimwe nhau kubva ku Studio 7...